奉贈李八丈判官
作者：杜甫
朝代：唐

paragraphs: 我丈時英特，宗枝神堯後。
珊瑚市則無，騄驥人得有。
早年見標格，秀氣衝星斗。
事業富清機，官曹正獨守。
頃來樹嘉政，皆已傳衆口。
艱難體貴安，冗長吾敢取。
區區猶歷試，炯炯更持久。
討論實解頤，操割紛應手。
篋書積諷諫，宮闕限奔走。
入幕未展材，秉鈞孰爲偶。
所親問淹泊，泛愛惜衰朽。
垂白亂南翁，委身希北叟。
真成窮轍鮒，或似喪家狗。
秋枯洞庭石，風颯長沙柳。
高興激荆衡，知音爲回首。